**2015**

**Samospráva**

 Obecné zastupiteľstvo sa schádzalo každé 2 mesiace.

Vo februári boli podané 2 žiadosti na Ministerstvo financií o dotáciu na – rekonštrukciu mostíka pri Vavrekovej lipe a na vybudovanie osvetlenia cestnej komunikácie pri autobusovej zastávke. Ďalšia žiadosť o nenávratný finančný príspevok bola vypracovaná na materskú školu. V januári bola vyhlásená výzva Ministerstva školstva s názvom Rozšírenie kapacity škôlok. Formou projektu bola podaná žiadosť na zvýšenie kapacity škôlky vo Vavrečke o 2 triedy – kapacita 40 detí. Žiadosť bola zamietnutá. V rámci výzvy z Programu rozvoja vidieka SR, opatrenie Obnova a rozvoj obcí, obec Vavrečka podala žiadosť o nenávratný finančný príspevok na projekt Kamerový systém vo výške 26 000 €. V júli sa začala riešiť aj situácia v časti Starý mlyn a to výstavba vodovodu a kanalizácie. Obec v rámci zabezpečenia prípojok na vodu a kanalizáciu pre pribúdajúce novovybudované domy vypracovala žiadosť o nenávratný finančný príspevok na stavbu „ Rozšírenie vodovodu a kanalizácie pre IBV Starý mlyn Vavrečka“.

**Voľby**

 Vo februári sa konalo na Slovensku Referendum, ktoré riešilo otázku rodiny, manželstva, adopcie detí, ktoré iniciovalo politické zoskupenie Aliancia za rodinu. Občania mali možnosť rozhodnúť áno/nie o troch otázkach:

- 1. Súhlasíte s tým, aby sa manželstvom nemohlo nazývať žiadne iné spolužitie osôb okrem zväzku medzi jedným mužom a jednou ženou?

- 2. Súhlasíte s tým, aby párom alebo skupinám osôb rovnakého pohlavia nebolo umožnené osvojenie / adopcia/ detí a ich následná výchova?

- 3. Súhlasíte s tým, aby školy nemohli vyžadovať účasť detí na vyučovaní v oblasti sexuálneho správania či eutanázie, ak ich rodičia alebo deti samé nesúhlasia s obsahom vyučovania?

V obci Vavrečka bolo k času referenda 1079 oprávnených voličov, bolo vydaných 481 hlasovacích lístkov, čo predstavovalo 44% účasť občanov Vavrečky na voľbách.

 1

Celoslovenský priemer bol 21 % oprávnených voličov z celkového počtu. Vyššia účasť v oravských obciach ako v iných okresoch Slovenska bola spôsobená katolíckym vierovyznaním.

**Rast a budovanie obce**

 Aj napriek tomu, že výstavba kanalizácie mala byť podľa plánu ukončená v septembri 2014, skutočnosť, že leto bolo veľmi daždivé a pôda bola rozmočená, samozrejme k tomu prispelo aj nevyplácanie firiem zo strany investora, stavba sa v určenom termíne nedokončila. Na stavbe sa pracovalo už od januára, keďže zima bola na oravské pomery veľmi mierna, mrazy boli iba 2 týždne, dokonca aj každoročná nádielka snehu prišla v tomto roku až koncom januára. Dokončovala sa hlavná vetva – napojenie prečerpávacích staníc a jednotlivé domové prípojky. Termín ukončenia stavby bol daný na 31.5.2015, ale ani tento nebol dodržaný. Na stavbe pracovalo len 5 robotníkov a práce pokračovali veľmi pomaly a nespoľahlivo. Boli vykonávané neprofesionálne a komunikácia medzi obcou a zainteresovanými firmami nebola zo strany firiem zodpovedná. V máji boli dokončené malé pozemkové úpravy v lokalite „ Starý mlyn.“ Pozemky boli označené a odovzdané majiteľom. Obec zabezpečila vybudovanie provizórnej prístupovej cesty – odstránením ornice, vysypaním štrkom a uvalcovaním, aby stavebníci mali zabezpečený prístup k stavebným pozemkom. Obec spomenuté cesty hradila z vlastného rozpočtu, ich výška bola 24 720 €, práce vykonával Miroslav Tropp. V júni sa začala v rámci opráv akcia - „ Oporný múr.“ Akcia zahŕňala spevnenie, betónovanie mostíka pri Vavrekovej lipe. Práce vykonávala stavebná firma, bola financovaná z obecného rozpočtu. Celkové náklady na rekonštrukciu oporného múru a mostíka činili 9 248 €. V mesiaci júl sa asfaltovala z obecného rozpočtu obecná komunikácia okolo družstva. Celková suma za práce na ceste bola 5000 €. Dobudovali sa chodníky na cintoríne, v novej časti. Chodníky tam boli čiastočne pripravené, ale nebol pripravený podklad pre zámkovú dlažbu a ukončenie chodníkov. Materiál a práce vyšli 3 828 €, financie boli z obecného rozpočtu. V rámci opráv a údržby s v Kultúrnom dome renovovala podlahová plocha v divadelnej sále, brúsili a olejovali sa špeciálnym olejom parkety. V októbri sa začalo s realizáciou projektu – Kamerový systém. V rámci projektu bolo osadených 11 kamier v obci na vopred určených miestach. Práce vykonávala firma SAZOS s.r.o, Trenčín, ktorá vo verejnom obstarávaní poskytla najlepšiu ponuku a vyhrala súťaž na vykonávanie prác. Financie boli poskytnuté z Európskej únie, Program rozvoja vidieka 2007

 2

– 2013 II výzva, opatrenie Obnova a rozvoj obcí. Výška finančných prostriedkov bola 26 000 €, celú sumu preplatili fondy EÚ. Projekt mal poslúžiť ku skvalitneniu života v obci formou zvýšenia bezpečnosti občanov a ich majetku.

Počas roka sa dobudovali lampy verejného osvetlenia na miestach, ktoré doteraz osvetlené neboli. Bola osvetlená Kružlová ulica a priestor pri zastávke autobusu. V tomto roku nám schválili žiadosť o finančný príspevok na projekt Rekonštrukcia verejného osvetlenia. Financie boli z EÚ program Konkurencieschopnosť a hospodársky rast. V obci boli všetky svetelné žiarovky vymenené za úsporné, rekonštruovali sa existujúce svetlá – výložníky a svietiace jednotky, zároveň boli dobudované – osadené svetlá tam, kde verejné osvetlenie nebolo doteraz vybudované. V obci bolo 144 svietidiel, osvetľovacia sústava je jednostranná, svietidlá typu Megin M, rozvádzač bol umiestnený v centre obce. Práce vykonávala firma Forregion s.r.o, Rožňava, ktorá ponúkla v súťaži najnižšiu cenu. Celková výška nákladov činila 159 872 €, z toho obec prispela piatimi percentami. Podľa projektovej dokumentácie by mala obec v budúcnosti ušetriť na elektrickej energii verejného osvetlenia takmer 60 %. Výpočet spotrebovanej energie nového osvetlenia za rok bol 15 463 kWh, staré verejné osvetlenie spotrebovalo ročne 39 275 kWh EE. Celá sústava sa spína pomocou astronomických hodín. Proces spínania, vypínania, intenzitu svietivosti jednotlivých svietidiel je možné kontrolovať a nastavovať aj cez mobilný telefón. Na realizovanú rekonštrukciu verejného osvetlenia, ako aj na všetky svietidlá platí 5- ročná záruka. Dôležitým faktom bolo, že sa vybudovalo osvetlenie okolo hlavnej cesty ku zastávke autobusu. Aj takýmto spôsobom obec znížila riziko nebezpečenstva tohto úseku.

V rámci triedenia odpadu a na základe zákona o odpadoch, bola uzatvorená zmluva medzi obcou Vavrečka a firmou Ekoray – Peter Bolek Námestovo o vývoze a spracovaní biologického odpadu. Obec prenajala kontajner na bioodpad, ktorý bol po naplnení odvážaný a jeho obsah spracovaný uvedenou firmou.

Údržbu ciest v zimnom období zabezpečoval Peter Ďurana – odhŕňanie snehu a posyp protišmykovým materiálom.

V tomto roku boli z ÚPVSR prijatí cez § 50j jeden zamestnanec a na §54 dvaja zamestnanci od 1.4. Od 1.7.2015 nastúpili ďalší 3 zamestnanci. Vypomáhali pri upratovaní obce, verejných priestranstiev, úprave parku a verejnej zelene, upratovaní Kultúrneho domu, maľovaní a jeho  drobnej údržbe. Pomáhali aj pri údržbe cintorína, Domu smútku, okolia kostola.

 3

Obec zamestnávala dve opatrovateľky, ich mzdu na základe zmluvy, ktorú obec uzatvorila s Implementačnou agentúrou pre operačný program Zamestnanosť a sociálna inklúzia, refundovala spomenutá agentúra.

Hospodárenie obce: 32 896 €

Príjmy: 880 297 €

Výdavky: 847 401 €

V roku 2015 sa v obci narodilo 21 detí, zosobášilo sa 17 párov, zomrelo 14 ľudí

**Kultúra**

 Školský karneval sa konal počas polročných školských prázdnin. Pripravila ho rodičovská rada v spolupráci s OcÚ. Oproti predchádzajúcim rokom sa zmenilo hodnotenie masiek, aby neprebiehalo zdĺhavé počítanie hlasov na hlasovacích lístkoch ako po minulé roky, bola určená 3 – členná porota, ktorá vybrala tri najkrajšie masky, ktoré dostali hodnotné ceny – poukaz na kúpanie v známom kúpalisku – Tatralandia Liptovský Mikuláš, ktoré venovala obec. Hodnotili sa hlavne kritériá: výtvarné vyjadrenie masky, náročnosť a podiel práce – hande-made, celkové predvedenie masky a kreatívny nápad, čiže v tomto ročníku nestačilo, ak si dieťa naložilo škrabošku a cena bola hotová. Hlavná cena sa teda ušla iba trom maskám, ale odmenu v podobe malej sladkosti dostalo každé dieťa. Malé ceny sa odovzdávali aj za základnú školu – každá trieda si určila svojho víťaza.

 V sále Kultúrneho domu sa konali už tradičné plesy – Poľovnícky ples, ples Cirkevnej základnej školy sv. Gorazda v Námestove, Školský ples základnej školy vo Vavrečke. Druhá májová nedeľa patrila už tradične oslavám Dňa matiek. Slávnosť bola spojená so súťažou Vavrečský koláč. Zúčastnili sa jej viaceré pekárky, prvé miesto vyhrala za svoj orechový koláč Terézia Kabaňová. Pekné darčeky však dostali všetky ochotné pekárky za svoje vydarené a hlavne chutné výrobky. Po kultúrnom programe a vyhodnotení hrala domáca kapela 3M a 3F. Slávnosti sa zúčastnili aj starosta zo spriatelenej českej obce R. Kožušník s manželkou.

18.5. sa konal už po 4-tý krát Memoriál P. Žuffu. Podujatie sa konalo ako spomienková akcia na zosnulého bývalého starostu Pavla Žuffu. Zúčastnili sa ho starostovia a kňazi Oravy – futbalový turnaj, na ktorom boli ocenení aj – najlepší hráč, najlepší brankár, hráč fair-play.

 4

V júni sa konal 13-ty ročník festivalu moderného tanca Deň tanca, ktorý obec organizovala v spolupráci s Oravským kultúrnym strediskom. Akcie sa zúčastnilo takmer 200 tanečníkov. Tancovali sa všetky moderné štýly a zišli sa tanečníci zo Zuberca, Zázrivej, Námestova, Lokce, Brezy, Vavrečky a Ťapešova. Podujatie si každým rokom získava viacej účastníkov, bolo to aj zásluhou zorganizovaného workshopu latinskoamerických tancov v podaní lektora z tanečného klubu Maestro L. Mikuláš. Aj takýmto príkladom obec ponúka pre všetkých rozumné a zároveň zdravé využitie voľného času, určené hlavne deťom a mládeži. 19. júna škola v spolupráci s rodičmi zorganizovala 1.ročník podujatia – Deň otcov. Akcia sa konala na amfiteátri, konali sa rôzne športové a zábavné súťaže, spoločné občerstvenie a spoločné hry na ihriskách s umelým povrchom.

Vavrečské slávnosti na sv. Annu prebehli v tradičnom duchu, aj keď neprebiehal žiadny projekt spriatelených obcí, na kultúrny program a sv. omšu boli pozvaní všetci traja cezhraniční partneri z Lekawice, Oswiencima i Repišťa. V sobotu vystúpili ako hosť večera členovia folklórneho súboru z Brezovice, tanečnú zábavu odohrali skupiny Feriband a skupina A. Očkajáka. V nedeľnom programe vystúpili chrámový zbor z Vavrečky a skupina Soft Melody z Tvrdošína. Novinkou v programe bolo pasovanie predškolákov na prvákov základnej školy a losovanie tomboly. Počas dvojdňových slávností sa konal aj Memoriál J. Košťála v mini futbale, otvorenie nového priestoru letiska za futbalové ihrisko, priateľský futbalový zápas s Nižnou, varenie poľovníckeho gulášu v obecnom altánku a množstvo atrakcií pre deti. V októbri sme pozvali v súvislosti výročia vysvätenia kostola sv. Anny divadelníkov zo Zákamenného s ich posolstvom o biskupovi Jánovi Vojtaššákovi. Predviedli literárno-dramatické pásmo:“ Anjelom svojim dám o tebe príkaz.“ Predviedli nádherný príbeh o základnom postoji kresťana k blížnym – pomáhať. Divadlo zahrali zákamenskí ochotníci pod režisérskou taktovkou Evy Demkovej. V októbri sa aj v rámci úcty k starším konal opäť výlet pre dôchodcov. Trasa výletu bola stanovená – Vavrečka – Stará Bystrica – Turzovka - Nový Hrozenkov. Dôchodci si pozreli slovenský orloj, navštívili novo vysvätený chrám Panny Márie, kráľovnej cirkvi na hore Živčák v Turzovke, tu sa zúčastnili aj svätej omše a potom absolvovali návštevu farára – Mareka Poláčika v jeho farnosti v Novom Hrozenkove. V predvianočnom čase sa konali už tradičné, ale aj celkom nové akcie. Tradične obec Vavrečka pripravila pre dôchodcov Predvianočné posedenie s dôchodcami so spoločnou svätou omšou, spoločným obedom, príchodom svätého Mikuláša a balíčkami. Škola a škôlka predstavili krásny vianočný program. Konalo sa aj stretnutie svätého Mikuláša s vavrečskými deťmi a rozdávaním adventných kalendárov. Základná škola v Kultúrnom dome už po

 5

tretíkrát zorganizovala Vianočné trhy s vlastnoručnými výrobkami detí a občanov Vavrečky spojenými so spevom kolied. Za symbolické ceny predaj hand-made výrobkov pomôže v budúcnosti škole pri nákupe školských pomôcok. Na záver adventu sa konal po prvýkrát v obecnom altánku živý Betlehem. Postavy do Betlehema – Máriu, Jozefa, zvieratká vyrobili pracovníčky školy zo slamy. V kultúrnom programe účinkovali deti navštevujúce umelecké školy hrou na hudobné nástroje, Betlehemcov – koledníkov stvárnili poslanci so starostom obce. Aj takýmto spôsobom predstavili deťom a návštevníkom tradície Vianoc vo Vavrečke.

V tomto roku opäť začal po ročnej prestávke vychádzať obecný Vavrečník – v marci, v júni, v septembri a v decembri. Príspevky v obecných novinách tvorili informácie o dianí a činnosti OcÚ, kultúrnych akcií, činnosti a akcie zo školy a škôlky a samozrejme činnosť a úspechy jednotlivých obecných organizácií.

**Školstvo**

 Škôlka sa v tomto roku zapojila do viacerých projektov. V projekte, ktorý organizovala Raiffeisen bank dokonca vyhrali hlavnú cenu, 300 € za najviac získaných hlasov v súťaži s názvom: „ Jasné, že moja rodina je najkrajšia.“ Deti spoločne vytvorili výkres so zadanou témou a o výhre vlastne rozhodol počet získaných hlasov. V ďalšom projekte s názvom „ Nebuď otrokom drog“, ktorý organizovala tlačová agentúra SR – TASR - školský servis, za svoje krásne video s pesničkami a tančekom s protidrogovou témou, vavrečská škôlka získala hlavnú cenu : hračky, knižné publikácie pre učiteľky a pomôcky na písanie.

V základnej škole pracovalo 6 pedagógov, bola štvortriedna, riaditeľkou bola naďalej PaedDr. Iveta Kasanová. Navštevovalo ju 76 detí. Počas prázdnin bola vybudovaná nová trieda informatiky, vykonala sa rekonštrukcia zborovne, bola vymenená niektorá sanita, interiér bol vymaľovaný a položená bola aj nová guma na podlahy. Interný školský vzdelávací program mal názov „ Škola pre život“, čo už samo našepkáva, že pedagógovia sa snažili prispôsobiť a zostaviť ho tak, aby malo dieťa prísun najpotrebnejších vedomostí a informácií. Škola mala možnosť si vybrať pri zostavení školského programu, ktoré predmety časovo posilní a ktorým z hodín uberie. Základná škola vo Vavrečke je napríklad odlišná tým, že deti majú povinnú angličtinu od prvej triedy, celoštátne je povinná až od tretieho ročníka. Rozhodli sa takto aj preto, že deti vo Vavrečke majú angličtinu už ako predškoláci. Posilnili aj hodiny slovenského jazyka a výtvarnej výchovy. Deti sa mohli rozvíjať aj v záujmovo vzdelávacích

 6

krúžkoch – futbalovom, tenisovom, športovo-turistickom. Svoje zručnosti si posilnili niektorížiaci aj vo výtvarnom a divadelnom krúžku. Deťom bola ponúknutá aj možnosť plaveckého výcviku pre druhý, tretí a štvrtý ročník. Bola zriadená webstránka so všetkými potrebnými informáciami pre rodičov aj žiakov. Počas roka sa škola zapojila do projektov – Týždeň zdravej výživy, projekt Iuventy a Európskeho sociálneho fondu, v rámci ktorých pripravili pre deti zaujímavé aktivity, ktoré boli nielen protidrogovou prevenciou, ale rozšírili vedomosti detí v rámci globálneho vzdelávania. Získané finančné prostriedky z projektov v sume 1200 eur boli použité na aktivity, ktoré boli pre žiakov veľkým zážitkom (Vláčikom do rozprávky, Vianočné trhy I., Vianočné trhy II., Mikuláš na Oravskom hrade, Z rozprávky do rozprávky, Poznajú deti svoje práva?), tiež na doplnenie školskej knižnice novými knihami a na materiálne vybavenie ŠKD na nový školský rok 2015/2016.

**Cirkevný život**

 V tomto roku sa konala vo farnosti duchovná obnova pre mladých, ktorú viedol vdp. Branislav Kožuch. V každú prvú sobotu v mesiaci bola pri Kapličke p. Márie na Pasekoch modlitba ruženca, ktorú viedli mladí členovia speváckeho zboru. Vo farskej budove mali pravidelné stretávky eRKo klub, kde deti mali možnosť využiť svoje talenty a vedomosti v rôznych zábavných súťažiach, prednáškach, zdokonaliť sa v speve ap. V lete eRKo klub zorganizoval pre svojich členov výlet do farnosti, ktorú vedie rodák vdp. Anton Kasan. Vo vianočnom období opäť zorganizovali zbierku pre chudobné krajiny formou koledovania Dobrá novina.

**Spolky a organizácie**

**JDS Vavrečka**

 Klub dôchodcov sa počas roka pravidelne stretával v zasadačke Kultúrneho domu. Organizovali spoločné výlety, pomáhali pri školských akciách, kultúrnym programom potešili obyvateľov domu dôchodcov v Zubrohlave. Členka klubu dôchodcov Angelka Sečová zvíťazila na celookresnej recitačnej súťaži v prednese poézie a prózy, postúpila na krajskú súťaž do Žiliny, kde opäť zvíťazila. V novembri sa zúčastnila celoslovenskej súťaže Válkova Trnava, ktorú podporila Jednota dôchodcov Slovenska. Angelka si odniesla pre domáci klub s prózou J.G. Tajovského „ Matka“ ďakovný list. Na celookresnom stretnutí dôchodcov v Kline bol Angelke Sečovej za kultúrno-spoločenskú činnosť udelený titul

 7

dôchodkyňa roka. Okrem kultúry sa venovali aj sociálnej oblasti, pravidelne navštevovali Dom sociálnych služieb v Zubrohlave a v Námestove. Pre obyvateľov vždy pripravili pekný program a venovali drobné darčeky.

**Dobrovoľný hasičský zbor**

 DHZ Vavrečka mal 42 členov, patril pod Ministerstvo vnútra SR a bol zaradený do kategórie B, čo znamenalo, že po výzve z centrálneho dispečingu v Žiline, boli hasiči povinní vykonať zásah na udanom mieste v zložení 3+1 /zasahujúci a veliteľ zásahu/. V prípade výjazdu alebo poplachu mali nárok na náhradu ušlej mzdy, ktorú vyplácalo priamo MVSR. Zároveň uhrádzalo aj spotrebované palivá a energie. V tomto roku z dotácií MVSR zakúpili plávajúce čerpadlá, zásahové prilby, obleky. Finančne im pomáhal aj sponzoring a samozrejme financie boli poskytované aj z rozpočtu obce. V tomto roku podali žiadosť o protipovodňový vozík, ktorý obsahuje elektrocentrálu, plávajúce čerpadlo, osvetlenie, hadice a príslušenstvo. DHZ niektorých členov pravidelne pripravovalo na súťaže, pretože boli členom Hornooravskej hasičskej ligy. Každoročne absolvovali viacero súťaží na domácej, ale aj zahraničnej pôde. V tomto roku zaktivizovali aj vznik detského hasičského družstva, ktoré malo 24 členov. Ich tréningy prebiehali pod vedením školených hasičov DHZ. V lete sa zúčastnili ako nováčik na prvej súťaži v Oravskej Lesnej, kde sa z 29 družstiev umiestnili na 14.mieste. V októbri bolo DHZ Vavrečka pridelené nové zásahové vozidlo Iveco Daily aj zásahový vozík. Auto bol odovzdať minister vnútra SR Róbert Kaliňák, župan žilinského kraja Juraj Blanár s delegáciou. Slávnostné odovzdanie kľúčov sa konalo na amfiteátri, zároveň minister predviedol vybavenie zásahového auta a vozíka veliteľovi hasičov Michalovi Hrkľovi.

**Šport**

 Telovýchovná jednota Slovan Magura v tomto roku dostala z obecnej pokladnice 11 500 € na chod futbalových družstiev, ktoré boli žiaci, dorast a muži. Družstvo mužov 2 roky hralo súťaž v 5 - tej lige. Súťaž po návrate do 1.ligy oravskej súťaže, ktorá sa v tomto roku preklasifikovala na 6. ligu, bola pre nich mimoriadne náročná z dôvodu, že všetci očakávali dobrý a kvalitný futbal a súboj o najvyššie priečky. Herne bola vymenená celá os mužstva, vymenený bol aj brankár, stal sa ním Jaroslav Holub. V družstve mužov v tomto roku vlastne prebieha výmena generácií. Vedúcim mužstva bol Karol Brčák. Aj napriek tomu, že mnohí

 8

hráči odchádzali do robôt do zahraničia, tréningy neboli pravidelné, hráči na zápasoch odovzdávali na ploche zo seba maximum. Najlepším hráčom za rok 2014 bol Jaroslav Hrubjak, pochvalu dostal aj za jarnú sezónu roku 2015. O kapitánsku pásku sa delil s M. Stolárikom. Na výkon futbalistov určite vplýval aj nekvalitný povrch hracej plochy ihriska. Šéfom TJ Slovan Magura Vavrečka je naďalej Ing. Jozef Sklarčík. Družstvo dorastu v tomto roku zaznamenalo po dvoch rokoch návrat z kvalitnej 4. ligy do oravskej futbalovej súťaže. K vypadnutiu dopomohlo viacero faktorov a to chýbajúci kvalitný strelec, tlak hráčov sa nedokázal pretaviť do bodov. Ďalším problémom bola aj problémová disciplína chlapcov. Majstrovské zápasy v 4.lige sa hrávali v sobotu. Chlapci v piatok pravidelne nedodržali disciplínu životosprávy, čo sa prejavilo v sobotu na ich výkone. K tomu pribudol fakt, že vavrečské družstvo bolo najtrestanejšie v súťaži, čo sa prejavilo absenciou hráčov na hracej ploche. Dorast trénoval Mgr. Ivan Doroš. Družstvo žiakov trénoval Ignác a Peter Hrkeľ. Na základe zlepšenej kvality tréningov, ktoré boli 3 krát týždenne, vzrástla výkonnosť mladých futbalistov. V sezóne 2015/2016 reprezentovali vavrečský futbal aj najmladší chlapci – prípravka. V prípravke sú chlapci, ktorí majú 10 a menej rokov. Družstvo odohralo odohrané dva turnaje s rovesníkmi z O. Jasenice a Klina. Napriek tomu, že sa im zatiaľ nepodarilo vyhrať, prístup, zodpovednosť tiež herný prejav je na dobrej úrovni. Prípravku mal na starosti Ján Pjentek.

**Rôzne**

V roku 2015 sa v obci narodilo 21 detí, zosobášilo sa 17 párov, zomrelo 14 ľudí. K 31.12.2015 mala obec Vavrečka 1484 obyvateľov.

 9